Te duʼa n‑kuu.
Yuku n‑xee se nani Sua Bautista.
N‑dajuendute‑s ñayiu.
N‑ka natu ini ñayiu kuechi‑i te n‑dajuendute‑s‑yɨ.
N‑jaʼan‑s xa dajuendute‑s ñayiu natu ini kuechi‑i te taxkanu ini Ianyuux kuechi‑i.
N‑ka xee ntdaa ñayiu lado Judea,
ntdaa ñayiu ñuu nani Jerusalén.
N‑ka naʼma‑i kuechi‑i nuu Ianyuux,
te n‑dajuendute ñaʼa Sua nuu ndute deʼva nani Jordán.
N‑xiʼna Sua daʼma n‑kuaʼa idi kɨtɨ nani camello,
te n‑xo duku xiti‑s cinturón ñɨɨ.
Xa n‑xaxi‑s kuu tɨka langosta xiʼin ndudi ñuñu yuku.
N‑jaʼan‑s nuu ñayiu:
—Xaku nga kɨu te kixee ɨɨn se taxnuni ka dada mee‑r.
Nde xa kuu‑r muxu‑s ma kuaʼa‑r.
Ni xa nandaxi‑r correa ndixa‑s ma kuaʼa‑r.
Nuu ndute n‑dajuendute ñaʼa mee‑r mee‑n,
ko xiʼin Espíritu Ii dajuendute ñaʼa mee‑s mee‑n.
Kɨu ijan n‑kee Jesús ñuu nani Nazaret lado Galilea,
te n‑xee‑ia deʼva Jordán.
Ijan n‑dajuendute Sua Jesús.
Na nane Jesús nuu ndute,
n‑xini‑ia xa nune andɨu,
te vax juun Espíritu Ii.
Ná kaa data vax juun,
da n‑kaa Espíritu Ii vax juun nuu Jesús.
Nde andɨu n‑jaʼan ɨɨn tnuʼu:
—Ndoʼo kuu Daʼya Mani‑r.
Yo kuvete‑r xaxeʼe‑n.